ยอดขายรถพุ่งดันรายได้รัฐเพิ่ม21%
ฐานะการคลังของรัฐบาลเดือนตุลาคม 2555 ยังแข็งแกร่ง มีรายได้นำส่งเพิ่ม 21.3% ส่งผลให้เงินคงคลังอยู่ที่ 2.9 แสนล้าน
22 พ.ย. 2555

ฐานะการคลังของรัฐบาลเดือนตุลาคม 2555 ยังแข็งแกร่ง มีรายได้นำส่งเพิ่ม 21.3% ส่งผลให้เงินคงคลังอยู่ที่ 2.9 แสนล้าน
นายสมชัย สัจจพงษ์ ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง แถลงข่าวฐานะการคลังของรัฐบาลตามระบบกระแสเงินสดเดือนตุลาคม 2555 ว่า รัฐบาลมีรายได้นำส่งคลังทั้งสิ้น 150,047 ล้านบาท สูงกว่าเดือนเดียวกันปีที่แล้ว 26,388 ล้านบาท หรือ 21.3% ซึ่งมีปัจจัยหลักมาจากการจัดเก็บภาษีมูลค่าเพิ่ม และภาษีสรรพสามิตรถยนต์ ได้สูงกว่าช่วงเดียวกันของปีก่อน สะท้อนถึงเศรษฐกิจภายในประเทศเติบโตอย่างต่อเนื่อง
ขณะที่การเบิกจ่ายเงินงบประมาณมีจำนวนทั้งสิ้น 312,153 ล้านบาท สูงกว่าเดือนเดียวกันปีที่แล้ว 145,199 ล้านบาท หรือ 87% ซึ่งเป็นผลจากการที่พระราชบัญญัติงบประมาณรายจ่ายของปีงบประมาณก่อนมีผลบังคับใช้ล่าช้า ประกอบกับรัฐบาลได้เร่งดำเนินนโยบายทางการคลังของรัฐบาลในการกระตุ้นเศรษฐกิจ ทำให้ดุลเงินงบประมาณ ขาดดุล 162,106 ล้านบาท เมื่อรวมกับดุลเงินนอกงบประมาณที่ขาดดุล 100,760 ล้านบาท ซึ่งมีสาเหตุหลักจากการไถ่ถอนตั๋วเงินคลัง 102,135 ล้านบาท
ส่งผลให้รัฐบาลขาดดุลเงินสดรวม 262,866 ล้านบาท ซึ่งรัฐบาลยังไม่มีการกู้เงินเพื่อชดเชยการขาดดุล โดยใช้เงินคงคลังที่มีอยู่ในระดับสูงไปพลางก่อน ทำให้เงินคงคลังสิ้นเดือนตุลาคม 2555 มีจำนวน 297,471 ล้านบาท ซึ่งยังอยู่ในระดับที่แข็งแกร่งต่อเนื่อง
“สถานการณ์ทางเศรษฐกิจในปัจจุบันเริ่มส่งสัญญาณไปในทิศทางที่ดีขึ้นทั้งในและต่างประเทศ ในขณะที่ปีงบประมาณ 2556 รัฐบาลจะยังคงรักษาบทบาทในการกระตุ้นเศรษฐกิจผ่านการจัดทำงบประมาณขาดดุลและการเร่งรัดการเบิกจ่ายงบประมาณ ซึ่งจะเป็นการส่งผลดีต่อเศรษฐกิจในภาพรวมควบคู่ไปกับการรักษาฐานะการคลังของรัฐบาลให้อยู่ในระดับที่เข้มแข็งได้อย่างต่อเนื่อง” นายสมชัยกล่าว